

 **Røst kommune**

**RETNINGSLINJER FOR TILDELING AV KULTURMIDLER**

Det opprettes følgende reglement for tildeling av kulturmidler til frivillige organisasjoner og enkeltpersoner i Røst kommune innen følgende områder:

* Allment kulturarbeid (sang, musikk, dans, teater, kunst m.m.)
* Idrett og friluftsliv
* Øvrige kulturformål

Støtte gis etter søknad til organisasjoner og enkeltpersoner som er hjemmehørende i Røst kommune.

Det gjøres følgende prioriteringer blant søknadene:

* Barn og ungdom
* Eldre/Funksjonshemmede
* Faste arrangement / festivaler

Kulturmidlene skal fortrinnsvis tildeles lag/foreninger/enkeltpersoner som driver arbeid blant barn og unge i Røst kommune. Dersom alle midlene ikke er tildelt kan øvrige søknader vurderes.

Det kan også innvilges støtte i annen form enn penger, eks. hjelp til kopiering og andre merkantile oppgaver.

**Formål med tjenesten:**

Å kunne støtte det frivillige arbeidet som gjøres av organisasjoner/enkeltpersoner som er en av Røst kommunes viktigste ressurser for å nå kulturpolitiske mål.

**Støtte til kulturarbeid har som målsetting:**

* Å styrke og kvalitetsutvikle den allsidige og kulturelle egenaktiviteten ut fra egne forutsetninger og interesser
* Å styrke fellesskapet og kvalitet i lokalmiljøet
* Å stimulere til utvikling av nye ideer, samarbeid og et aktivt og mangfoldig kulturliv i lokalmiljøet
* Å gi alle anledning til å oppleve kunst og kulturverdier skapt av andre, både profesjonelle og ikke profesjonelle

**Følgende kriterier skal legges til grunn for tildelingen:**

* Søknaden må foreligge på forhånd innen fastsatt frist for søknadsåret
* Øvre grense pr arrangement/tiltak/prosjekt er satt til 10 000,-
* Støtte skal munne ut i aktivitet/arrangement
* Søknaden skal ha en prosjektbeskrivelse som skal si noe om bakgrunn for tiltaket, initiativtaker/ansvarlig, finansiering og omfang av tiltak
* Godkjent regnskap og årsmelding for siste år må forelegges av lag og foreninger før en eventuell tildeling

**Hva kreves for å motta kulturmidler:**

For å være berettiget til kulturmidler må de frivillige organisasjonene og enkeltpersoners målsetting være:

* At alle tiltak/arrangement er åpen for alle, unntak: aldersbestemmelse eks. ved skjenkeløyve
* Å drive utadrettet og aktivitetsfremmende kultur- og idrettsarbeid, eller ha tilsvarende kulturtiltak på programmet
* Levere en rapport med dokumenterte utgifter og inntekter, si noe om oppmøte og mottakelse av tiltaket, samt inneha 3 foto fra arrangementet

*Støtteforeninger og ideelle foreninger/organisasjoner som driver sin aktivitet rettet mot/til støtte for næringsvirksomheter, eller som driver som næringsvirksomheter, skal ikke kunne tildeles kommunale kulturmidler.*

**Søknadsfrist: 1. april hvert år og eventuell utlysning av restmidler 1. oktober.**

**Søknad med eventuelle vedlegg sendes til:**
Røst kommune, støtte og kultur, Røstlandveien 37, 8064 Røst
eller på epost til postkasse@rost.kommune.no

Kunngjøring skjer ved oppslag på rådhus og lokal butikk, på kommunens hjemmeside og kommunens facebookside i god tid før søknadsfrist.

Dersom midlene ikke blir benyttet slik det er søkt om, vil kommunen kunne kreve midlene tilbakebetalt.

**Saksbehandling:**

* Administrasjonen utarbeider innstilling vedrørende tildeling av kulturmidlene basert på retningslinjene
* Røst formannskap gjør vedtak om fordeling av kulturmidler